**Beztvarec krovitý** (lat. *Amorpha fruticosa*) je opadavý dekoratívny ker z  čeľade bôbovité (*Fabaceae*). Dorastá do výšky až 4 m a do Európy bol dovezený zo Severnej Ameriky už v roku 1724 ako okrasná drevina.

Opis
----

Beztvarec krovitý je vzdušný riedko rozkonárený dekoratívny ker, vysoký 2 až 4 m, často však olistený len v horných častiach.

Listy sú opadavé, nepárno perovito zložené, dlhé až 30 cm, s 5 až 12 jarmami. Lístky sú podlhovasté až vajcovito elipsovité, trocha páperisté a žliazkato bodkované. Jeho vzpriamené strapcovité súkvetia tvoria atraktívne mnohokveté metlinaté klasy, dlhé 7 až 15 cm, ktoré rozkvitajú postupne. Kvety s motýľovitou korunou sú redukované na modrofialovú striešku. Z práve kvitnúcich kvetov vyčnievajú tyčinky so žltými peľnicami. Kalich je zvončekovitý, s piatimi zubmi. Plody sú malé kosákovité struky, dlhé 7 až 9 mm. Sú žliazkato bodkované, s jedným alebo dvomi semenami.

Beztvarec krovitý má pevnú koreňovú sústavu, vďaka ktorej sa dobre vyrovnáva s nepriaznivými podmienkami. Takmer všetky beztvarce sa veľmi dobre rozmnožujú semenami i vegetatívne, pretože takmer každý kúsok výhonka (drevnatý odrezok) vložený do zeme sa ujme.

Rozšírenie
----------

Beztvarec krovitý je severoamerický ker pôvodom z územia medzi štátmi Connecticut a Minnesota na severe a Louisiana a Florida na juhu. V súčasnosti sa dá nájsť v oblasti od kanadskej Manitoby až po severomexické štáty Chihuahua a Sonora, v smere na západ preniká do Kalifornie, na východe zasahuje až do Nového Anglicka. Sekundárne sa rozšíril aj do strednej a východnej Ázie a Južnej Ameriky.

Ekológia
--------

Beztvarec krovitý rastie hlavne v miernych biómoch a na širokej škále biotopov, vrátane pobrežných, aluviálnych, piesočnatých brehoch a dunách, v roklinách a na narušených pôdach, ako sú plantáže, sady a lúky. Rastie na stredných až vlhkých, dobre priepustných pôdach a znáša polotieň a občasné záplavy. Hoci vo svojej domovine rastie v mokradiach a na brehoch vodných tokov, v európskom prostredí znáša aj suché a menej výživné pôdy. Veľmi ľahko sa rozširuje vegetatívne. Na Slovensku ho nájdeme v teplejších oblastiach popri vodných tokoch, v okolí polí a na zanedbaných plochách. Zriedkavo aj splanieva. Jeho dobre vyvinutý koreňový systém ho robí odolným voči vetru. Je to rýchlo rastúci ker, ktorý produkuje vysoký počet klíčivých semien. Opeľovanie kvetov vykonáva hmyz, hlavne včely. Kvitne od mája do septembra.

Význam a využitie
-----------------

Beztvarec krovitý je včelársky významná rastlina, ktorá poskytuje hojnosť nektárovej pastvy, ale málo medu. Jeho dobre vyvinutý koreňový systém sa využíva na stabilizáciu pôdy a zabránenie erózií. Dnes patrí medzi najčastejšie kry používané na ozeleňovanie neplodných plôch, svahov a suťových násypov (napríklad v Maďarsku a na južnom Slovensku). Dobre znáša imisie, takže sa môže vysádzať aj v tesnej blízkosti cementárni a oceliarní. Využíva sa tiež na tvorbu zelených deliacich pásov medzi oboma smermi diaľníc.

Nedávny výskum preukázal potenciálne medicínske prínosy tohto druhu najmä pri liečbe cukrovky a metabolických ochorení. Ako mnohé bôbovité rastliny dokáže aj beztvarec obohacovať pôdu o dusík. Beztvarec je mierne jedovatý.

Invazivita
----------

Beztvarec krovitý patrí medzi najinváznejšie cudzie druhy v Európe. Má vysokú reprodukčnú schopnosť a rýchlym rastom vytvára húštiny, pričom vytláča pôvodnú vegetáciu a znižuje biodiverzitu. Kolonizuje najmä narušené oblasti, lužné pasienky a lúky. Jeho šírenie sa obmedzuje opakovanou kosbou.

Galéria
-------

* Beztvarec krovitý; zložené listy Beztvarec krovitý; zložené listy
* Beztvarec krovitý; kvetné puky (jar) Beztvarec krovitý; kvetné puky (jar)
* Beztvarec krovitý; kôra na konáriku Beztvarec krovitý; kôra na konáriku
* Beztvarec krovitý; zložený list a strapec strukov (jeseň) Beztvarec krovitý; zložený list a strapec strukov (jeseň)
* Beztvarec krovitý; polozrelé struky (september) Beztvarec krovitý; polozrelé struky (september)
* Beztvarec krovitý; polozrelé struky (neskoré leto) Beztvarec krovitý; polozrelé struky (neskoré leto)
* Beztvarec krovitý; zrelé struky (november) Beztvarec krovitý; zrelé struky (november)
* Beztvarec krovitý; minuloročné struky (jar) Beztvarec krovitý; minuloročné struky (jar)
* Beztvarec krovitý; minuloročné struky (jar) Beztvarec krovitý; minuloročné struky (jar)

Referencie
----------

1. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.165*. Bratislava : Univerzita Komenského, 2018.
2. 1 2   *Amorpha fruticosa L.* [online]. POWO - Plants of the World Online, Kew, [cit. 2022-10-31]. Dostupné online. (anglicky)
3. 1 2 3 4  Michal Hrabovský at al.. *Veľká kniha rastlín, hornín, minerálov a skamenelín, s.330*. Bratislava : IKAR, a.s. - Príroda, 2021.
4. 1 2 3 4 5 6 7 8  V. Větvička, V. Matoušová. *Stromy a kry, s.247*. Bratislava : Príroda, 1992.
5. 1 2 3 4  Josef Dostál, Martin Červenka. *Veľký kľúč na určovanie vyšších rastlín I. s.761*. Bratislava : Slovenské pedagogické nakladateľstvo, 1991.
6. 1 2 3  Lubomír Rak. *AMORPHA FRUTICOSA L. / netvařec křovitý / beztvarec krovitý* [online]. BOTANY.CZ, 2007-07-06, [cit. 2022-11-05]. Dostupné online. (česky)
7. 1 2 3 4 5 6   *Amorpha fruticosa (false indigo-bush)* [online]. CAB International; , Wallingford, Oxon OX10 8DE, UK, 2022-10-04, [cit. 2022-11-05]. Dostupné online. (anglicky)

CommonsWikidruhy
* Spolupracuj na Commons Commons ponúka multimediálne súbory na tému **Beztvarec krovitý**
* Spolupracuj na Wikidruhoch Wikidruhy ponúkajú informácie na tému **Beztvarec krovitý**